
Uznesenie Okresný súd Lučenec v exekučnej veci oprávneného: A. B., pobočka Lučenec, IČO: XX XXX XXX, so sídlom C. D. X, XXX XX E. proti povinnej: D. F., narodený XX.XX.XXXX, trvale bytom G. H. F. G. XXXX/X, E., štátny občan SR o vymoženie 312,40 Eur s príslušenstvom vedenej súdnym exekútorom JUDr. Ján Debnár, so sídlom Exekútorského úradu: Krné 84, 962 12 Detva, pod sp. zn. EX 83/2011, o námietkach oprávneného proti upovedomeniu o zastavení starej exekúcie, takto rozhodol: I. Upovedomenie súdneho exekútora o zastavení starej exekúcie sp.zn. EX 83/2011 zo dňa 13.10.2023 sa zrušuje. II. Súd u r č u j e , že ku dňu 01.01.2020 došlo k zastaveniu starej exekúcie. III. Súdny exekútor n e m á n á r o k na náhradu paušálnych trov exekúcie. odôvodnenie: 1. Súdu boli predložené na rozhodnutie námietky oprávneného podané v zákonnej 30 dňovej lehote proti upovedomeniu o zastavení starej exekúcie zo dňa 13.10.2023. Súdny exekútor k námietkam oprávneného uviedol, že vzhľadom na obsah podaných námietok proti upovedomeniu o zastavení starej exekúcie, pokladá tieto za nedôvodné a navrhuje súdu, aby ich zamietol. 2. Oprávnený uviedol, že dňa 13.10.2023 mu bolo doručené upovedomenie o zastavení starej exekúcie. V zmysle § 7 ods. 1 zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov (ďalej len "ZoUNEK") podáva námietky, nakoľko v zmysle § 6 ods. 4 písm. a) ZoUNEK mu bolo upovedomenie doručené po uplynutí zákonnej lehoty, nakoľko v zmysle § 48 zákona č. 7/2005 Z.z. o konkurze a vyrovnaní sa exekučné konania vyhlásením konkurzu zastavujú. Okresný súd Banská Bystrica dňa 25.07.2019, zverejnené v Obchodnom vestníku č. XXX/XXXX dňa 25.07.2019 pod spisovou značkou XXXX/XXX/XXXX, vyhlásil konkurz na majetok dlžníka D. F., nar. XX.XX.XXXX, bytom H. F. G. XXXX/X, XXX XX E.. Podľa § 48 zákona č. 7/2005 Z. z. o konkurze a reštrukturalizácii na majetok podliehajúci konkurzu nemožno počas konkurzu začať' konanie o výkon rozhodnutia alebo exekučné konanie; už začaté konania o výkon rozhodnutia alebo exekučné konania sa vyhlásením konkurzu zastavujú. Exekučné konanie bolo zastavené ex lege dňom 25.07.2019 a preto nespĺňa podmienky zákona č. 233/2019 Z. z. A. B. pobočka Lučenec vzhľadom na vyššie uvedené podáva v zákonom stanovenej lehote námietky proti Upovedomeniu o zastavení starej exekúcie č. EX 83/2011 zo dňa 13.10.2023 a navrhuje aby súd Upovedomenie o zastavení starej exekúcie zrušil. 3. Podľa § 243h ods. 1 veta prvá zák. č. 233/1995 Z.z. Exekučného poriadku v platnom znení, ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017.
4. Súd má preukázané, že súdny exekútor vydal dňa 13.10.2023 Upovedomenie o zastavení starej exekúcie, ktoré doručil oprávnenému 13.10.2023. Oprávnený podal námietky proti upovedomeniu o zastavení starej exekúcie, ktoré boli doručené súdnemu exekútorovi dňa 17.10.2023. 5. Súdny exekútor vyhotovil upovedomenie o zastavení starej exekúcie, podľa § 2 ods. 1 písm. d) ZoUNEK, keďže dôvod na zastavenie starej exekúcie vyplýva z osobitného predpisu upravujúceho konkurzné konanie, a to podľa vzoru zverejneného Slovenskou komorou exekútorov (§ 5 ods. 1, 2 ZoUNEK). 6. Súd po preštudovaní súdneho spisu, preskúmaní námietok oprávneného a vyjadrenia súdneho exekútora dospel k záveru, že námietky oprávneného proti upovedomeniu o zastavení starej exekúcie sú dôvodné, nakoľko oprávnený preukázal, že upovedomenie o zastavení starej exekúcie bolo vydané v rozpore so zákonom. 7. Vykonanou lustráciou v obchodnom vestníku bolo zistené, že na majetok povinnej bol uznesením Banská Bystrica sp. zn. XXXX/XXX/XXXX zo dňa 25.07.2019 vyhlásený konkurz. Predmetné uznesenie bolo zverejnené v obchodnom vestníku pod č. XXX/XXXX dňa 25.07.2019. 8. Podľa obsahu súd posúdil písomné podanie oprávneného aj ako námietky proti paušálnym trovám exekúcie. Súdny exekútor si v upovedomení o zastavení starej exekúcie uplatnil trovy exekúcie vo výške 42,- Eur, pozostávajúce z paušálnych trov 35,- Eur a 20 % DPH vo výške 7,-Eur. 9. Súd má za to, že upovedomenie o zastavení starej exekúcie nebolo vydané v súlade so zákonom. Súd poznamenáva, že ide o starú exekúciu, v ktorej bol vyhlásený konkurz na povinného pod sp.zn. XXXX/ XXX/XXXX, t.j. pred účinnosťou ZoUNEK. Dňa 1.1.2020 teda uplynula rozhodná doba piatich rokov a nejde o niektorú z absolútnych alebo relatívnych výnimiek, a preto došlo k zastaveniu starej exekúcie ex lege dňom, kedy nastala skutočnosť predpokladaná ZoUNEK, t.j. uplynutím rozhodnej doby. V takomto prípade už súd nemal právomoc rozhodnúť o zastavení starej exekúcie z dôvodu vyhlásenia konkurzu podľa ustanovení Exekučného poriadku v znení účinnom do 31.03.2017, pretože stará exekúcia sa zastavila z dôvodu plynúceho z osobitného zákona a zastavila sa ex lege. 10. V tejto súvislosti súd uvádza, že zmyslom a účelom prijatia ZoUNEK bolo riešiť neúnosnú situáciu na exekučných súdoch, kde sa v státisícoch exekučných konaní viedla exekúcia proti povinným dlhodobo neúspešne a v konečnom dôsledku tento stav vyúsťoval až do kolízie s princípom istoty subjektov exekučného konania. Zákonodarca túto situáciu neriešil novelou Exekučného poriadku, ale samostatným zákonom. Za splnenia zákonných predpokladov súdny exekútor vydaním Upovedomenia o zastavení starej exekúcie oznámi oprávnenému, že ex lege došlo k zastaveniu starej exekúcie. V rámci včasného vydania Upovedomenia o zastavení starej exekúcie má súdny exekútor možnosť si uplatniť u oprávneného tzv. paušálne trovy zastavenej exekúcie v presne stanovenej výške. 11. Ustanovenie § 6 ods. 4 ZoUNEK však postihuje súdneho exekútora stratou nároku na paušálne trovy v 2 prípadoch taxatívne v tomto ustanovení vymedzených a to v prípade, že upovedomenie o ukončení starej exekúcie zaslal oprávnenému po uplynutí lehoty podľa ust. § 5 ods. 3 ZoUNEK a v prípade, že stará exekúcia nebola zapísaná v CRE. 12. Súdny exekútor nesplnil však druhú podmienku pre vznik nároku na náhradu paušálnych trov, nakoľko upovedomenie o zastavení exekúcie zaslal oprávnenému až po lehote 180 dní od zastavenia starej exekúcie. Nakoľko stará exekúcia bola zastavená ku dňu účinnosti ZoUNEK, t.j. k 01.01.2020, táto zákonná lehota začala plynúť 01.01.2020. Prvým dňom lehoty bol tak 02.01.2020 a posledným dňom lehoty bol 29.06.2020, keďže lehota určená podľa dní začína dňom, ktorý nasleduje po udalosti, ktorá je rozhodujúca pre jej začiatok ( § 121 ods. 2 zákona č. 160/2015 Z.z. Civilný sporový poriadok ), súdny exekútor mal v zmysle § 5 ods. 3 ZoUNEK upovedomenie o zastavení starej exekúcie zaslať oprávnenému do 29.06.2020. Avšak oprávnenému bolo Upovedomenie o zastavení starej exekúcie doručené až dňa 13.10.2023. 13. Vzhľadom na vyššie uvedené súdnemu exekútorovi nárok na náhradu paušálnych trov nevznikol. Súd preto v uznesení túto skutočnosť ustálil (III. výrok). V upovedomení o zastavení starej exekúcie tak súdny exekútor vyzval oprávneného na úhradu paušálnych trov bez právneho dôvodu. Upovedomenie o zastavení starej exekúcie teda nie je vydané v súlade so zákonom a preto ho súd I. výrokom tohto
uznesenia zrušil a z úradnej moci v zmysle § 8 ods. 2 ZoUNEK určil, že došlo k zastaveniu starej exekúcie podľa § 2 ods. 1 písm. a) ZoUNEK ku dňu 01.01.2020 (II. výrok). 14. Pre celistvosť súd dodáva, že podľa § 8 ods. 2 veta druhá ZoUNEK sa právoplatnosťou tohto rozhodnutia exekučné konanie končí. Poučenie: Proti tomuto uzneseniu odvolanie nie je prípustné. Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu.

